2. ปัจจัยความเสี่ยง

ในการดำเนินธุรกิจ บริษัทฯ ต้องเผชิญกับปัจจัยความเสี่ยงหลายรูปแบบ
จึงจำเป็นต้องมีการวางแผนรับมือกับความเสี่ยงเหล่านั้นอย่างเป็นรูปธรรม โดยมีรายละเอียดดังนี้

ความเสี่ยงเกี่ยวกับการดำเนินงานโรงกลั่น

ความเสี่ยงในการดำเนินงานโรงกลั่นได้แก่
ปัญหาเรื่องเครื่องจักรขัดข้องซึ่งจะทำให้กระบวนการผลิตหยุดชะงัก ทั้งนี้การที่บริษัทฯ
ต้องเริ่มเดินเครื่องใหม่ ทำให้เสียค่าใช้จ่ายด้านเชื้อเพลิงเพิ่มขึ้น
และอาจรวมถึงค่าเสียโอกาสในการผลิตด้วย

แนวทางการรับมือ

-   มีการสำรองวัตถุดิบ ทั้งนี้ กำลังการผลิตที่สูงกว่าปริมาณการผลิตจริง
    และการสำรองผลิตภัณฑ์ในคลังน้ำมัน ทำให้บริษัทฯ
    สามารถจัดจำหน่ายผลิตภัณฑ์ได้อย่างต่อเนื่องนานถึง 10 วัน หากการผลิตหยุดชะงักโดยสิ้นเชิง

-   สามารถเพิ่มกำลังผลิตเพื่อชดเชยค่าเสียโอกาส โดยบริษัทฯ
    สามารถเพิ่มปริมาณการผลิตจากกำลังการผลิตที่เหลืออยู่เพื่อชดเชยกับปริมาณการผลิตที่ขาดหายไปในช่วงที่กระบวนการผลิตหยุดลง
    และมีการนำผลิตภัณฑ์ในคลังน้ำมันไปใช้

-   ควบคุมกระบวนการผลิตตลอด 24 ชั่วโมงโดยทีมวิศวกรผู้มีประสบการณ์
    และความชำนาญด้วยระบบควบคุมอัตโนมัติ (Distribute Control System)
    ซึ่งสามารถตรวจสอบและควบคุมกระบวนการกลั่นได้อย่างถูกต้องและรวดเร็ว

-   ใช้โปรแกรมจำลองกระบวนการผลิตด้วยคอมพิวเตอร์ (Process Simulation)
    ซึ่งนำไปสู่กระบวนการผลิตที่มีประสิทธิภาพ และประหยัดพลังงาน และผลิตภัณฑ์ที่มีคุณภาพ
    และปริมาณที่ต้องการ

-   ควบคุมผลิตภัณฑ์ด้วยโปรแกรม Material Balance
    ทำให้ทราบการเคลื่อนไหวตลอดเวลาของปริมาณวัตถุดิบตลอดจนปริมาณของแต่ละผลิตภัณฑ์ที่ผลิตได้

-   ใช้โปรแกรม Cedar เพื่อติดตามประวัติ และวางแผนการบำรุงรักษาเครื่องจักร
    ตามนโยบายการบำรุงรักษาเครื่องจักรในเชิงป้องกันอย่างต่อเนื่องผลที่ได้รับ

-   ในปี 2548 มีการหยุดชะงักเพียง 4 ชั่วโมงของกระบวนการผลิตที่เกิดขึ้นอย่างมิได้คาดหมาย
    (Unplanned shut down) จากโรงงาน และตั้งแต่ปี 2551 ถึงสิ้นไตรมาส 2 ปี 2553
    ไม่มีการหยุดชะงักดังกล่าว

-   บริษัทฯ ได้รับการรับรองระบบบริหารคุณภาพตามมาตรฐานสากล ISO 9002 เมื่อปี 2543

-   บริษัทฯ ได้รับการรับรองในส่วนของกระบวนการผลิตจาก SGS
    ซึ่งเป็นสถาบันที่ทั่วโลกให้การยอมรับ

-   บริษัทฯ ได้รับการรับรองระบบบริหารคุณภาพตามมาตรฐานสากล ISO 9001 Version 2000
    เมื่อปี 2548 และ ISO 9001 Version 2004 ในปี 2549
    ซึ่งเป็นระบบบริหารคุณภาพที่ปรับปรุงใหม่ล่าสุดจากสถาบัน SGS
    ซึ่งเป็นสถาบันที่ทั่วโลกให้การยอมรับ

ความเสี่ยงจากการจัดหาวัตถุดิบหลัก

บริษัทฯ ซื้อคอนเดนเสทเรสสิดิว(Condensate Residue: CR) ซึ่งเป็นวัตถุดิบหลักจากบริษัท
ปตท.อะโรเมติกส์และการกลั่น จำกัด (มหาชน) (PTTAR) ผ่านบริษัท ปตท. จำกัด (มหาชน)
(PTT) โดยส่งผ่านท่อความยาว 3.0 กิโลเมตรมายังบริษัทฯ ดังนั้น หาก PTTAR
หยุดการผลิตเพื่อซ่อมบำรุง หรือเพราะปัญหาอื่นใดในกระบวนการผลิต
หรือหากเกิดความเสียหายต่อระบบท่อส่ง CR ของบริษัทฯ
ซึ่งจะทำให้ไม่สามารถจัดส่งวัตถุดิบหลักให้บริษัทฯ และจะส่งผลกระทบต่อกระบวนการผลิตของบริษัทฯ
โดยตรง

แนวทางการรับมือ

-   ประสานงานร่วมกับ PTTAR อย่างสม่ำเสมอ ทำให้สามารถวางแผนสำรองวัตถุดิบหลัก
    และกำหนดการซ่อมบำรุงประจำปีล่วงหน้าให้สอดคล้องกับแผนการซ่อมบำรุงของ PTTAR
    ที่แจ้งให้บริษัทฯ ทราบล่วงหน้าประมาณ 6 เดือน ทั้งนี้ PTTAR มีแผนการสำรอง CR
    ก่อนปิดซ่อมบำรุงเพื่อที่จะได้มีวัตถุดิบส่งให้บริษัทฯ

-   ในกรณีที่ PTTAR ไม่สามารถจัดส่งวัตถุดิบให้บริษัทฯ ได้เป็นเวลานาน บริษัทฯ
    สามารถจัดซื้อผลิตภัณฑ์สำเร็จรูปจากโรงกลั่นน้ำมันแห่งอื่น หรือจากผู้ค้าส่งน้ำมัน
    เพื่อจำหน่ายทดแทนผลิตภัณฑ์ของบริษัทฯ แม้อัตรากำไร (Profit Margin)
    จะต่ำกว่าการกลั่นและจัดจำหน่ายเอง

-   มีการตรวจสอบและซ่อมบำรุงท่อส่งวัตถุดิบอย่างสม่ำเสมอ

-   มีการจัดระบบและบริหารการสำรองวัตถุดิบหลัก
    โดยสามารถสำรองวัตถุดิบในปริมาณที่เพียงพอสำหรับการผลิตอย่างต่อเนื่องได้ถึง 10 วัน

-   พยายามลดการพึ่งพาวัตถุดิบหลักเพียงชนิดเดียว
    โดยอยู่ในระหว่างการเจรจาหาแหล่งน้ำมันดิบอื่นๆ มาใช้ทั้งจากในประเทศและต่างประเทศ

-   เจรจาขอรับค่าเสียหายที่เกิดขึ้นเมื่อบริษัทฯ
    ได้รับวัตถุดิบที่มีคุณสมบัติและคุณภาพไม่ตรงกับที่กำหนดไว้ในสัญญาซื้อขายวัตถุดิบ
    ซึ่งเป็นเหตุการณ์ที่เกิดขึ้นในไตรมาส 3 ปี 2549 และไตรมาส 4 ปี 2553 ส่งผลให้บริษัทฯ
    มีต้นทุนเพิ่มจากการปรับคุณภาพสินค้าและค่าเสียหายอื่นๆ ในการนี้ บริษัทฯ
    ได้ประสานขอความร่วมมือเพื่อแก้ไขปัญหาที่เกิดขึ้น
    เพื่อป้องกันมิให้เกิดเหตุการณ์นี้ซ้ำอีกในอนาคต ปัจจุบัน บริษัทฯ
    ได้รับวัตถุดิบที่มีคุณภาพสอดคล้องตามที่กำหนดไว้ทุกประการ

ความเสี่ยงจากสัญญาซื้อขายวัตถุดิบหลัก

ความเสี่ยงประเภทนี้เกิดจากความต้องการในผลิตภัณฑ์ของบริษัทฯ ต่ำกว่าปริมาณวัตถุดิบ (CR)
ที่บริษัทฯ ทำสัญญาซื้อ ซึ่งจะส่งผลให้บริษัทฯ มีวัตถุดิบเหลือ หรือในกรณีที่นำ CR
มาผลิตเป็นผลิตภัณฑ์แล้ว บริษัทฯ จะมีผลิตภัณฑ์คงเหลือ ทำให้บริษัทฯ
เสียค่าใช้จ่ายเพิ่มขึ้นในการดูแลและเก็บรักษา CR หรือผลิตภัณฑ์คงเหลือเหล่านี้

ทั้งนี้ เมื่อวันที่ 8 สิงหาคม 2538 บริษัทฯ ทำสัญญาซื้อขาย CR จาก PTTAR ทั้งหมด มีระยะเวลา
ช่วงแรก 15 ปีนับแต่วันเริ่มดำเนินธุรกิจเชิงพาณิชย์ (Commercial Operation Date) ในวันที่
1 กุมภาพันธ์ 2540 และสัญญาจะถูกต่อไปยังช่วงที่ 2 อย่างอัตโนมัติโดยไม่มีกำหนดเวลาสิ้นสุด (
Evergreen Basis) บริษัทฯ จึงมีภาระผูกพันที่จะต้องรับซื้อ CR
ทั้งหมดที่ได้จากกระบวนการผลิตของ PTTAR เป็นจำนวนไม่เกิน 585,000 ตันต่อปี (ประมาณ
12,600 บาร์เรลต่อวัน) แม้ว่าบริษัทฯ มีภาระผูกพันระยะยาวที่จะต้องรับซื้อวัตถุดิบ
แต่ไม่มีสัญญาขายผลิตภัณฑ์ระยะยาวกับผู้จัดจำหน่าย อย่างไรก็ตามผลิตภัณฑ์ของบริษัทฯ
ยังเป็นที่ต้องการของตลาด และจำหน่ายได้หมดทุกปี

แนวทางการรับมือ

-   บริษัทฯ สามารถเพิ่มส่วนแบ่งการตลาดได้ หากมีผลิตภัณฑ์เพียงพอ ทั้งนี้ ผลิตภัณฑ์ของบริษัท ฯ
    มีส่วนแบ่งในตลาดน้ำมันดีเซลเพียงร้อยละ 3
    และตลาดน้ำมันดีเซลหมุนเร็วซึ่งเป็นผลิตภัณฑ์หลักของบริษัท ฯ
    ยังมีอัตราการเติบโตที่เพิ่มขึ้นอย่างต่อเนื่อง

-   บริษัทฯ มีนโยบายที่จะขยายฐานลูกค้าโดยผ่านช่องทางการค้าส่ง ค้าปลีก
    และตลาดอุตสาหกรรม

ความเสี่ยงจากการพึ่งพาผู้จำหน่ายวัตถุดิบเพียงรายเดียว

ความเสี่ยงนี้อาจเกิดขึ้นจากการบอกเลิกสัญญาของบริษัท ปตท. จำกัด (มหาชน) (PTT)
ภายหลังจากที่ครบสัญญาช่วงแรกในปี 2555 ทั้งนี้ บริษัทฯ ทำสัญญาซื้อขาย CR ซึ่งเป็นวัตถุดิบหลักกับ
PTT เพียงรายเดียว โดยสัญญาช่วงแรกมีอายุ 15 ปีนับแต่วันเริ่มดำเนินธุรกิจเชิงพาณิชย์
ซึ่งจะครบในปี 2555 และเมื่อครบ 15 ปีแรกแล้ว สัญญาดังกล่าวยังคงมีผลบังคับใช้อย่างอัตโนมัติ
ต่อไปในช่วงที่ 2 และต่อไปเรื่อยๆจนกว่าคู่สัญญาจะตกลงเลิกสัญญาต่อกัน หรือเลิกประกอบกิจการ
หรือผิดเงื่อนไขตามที่ระบุไว้ในสัญญาเนื่องจากคู่สัญญาทั้งสองฝ่ายมีเจตนารมณ์ชัดเจนในการทำสัญญาให้เป็นสัญญาต่างตอบแทนที่มีระยะยาวนาน
โดยไม่กำหนดระยะเวลาสิ้นสุด (Evergreen Basis)
ทั้งนี้เพราะในสัญญาระบุให้บริษัทฯต้องลงทุนก่อสร้างโรงกลั่นขึ้นมารองรับ
เพื่อแปรรูปวัตถุดิบคอนเดนเสทเรสซิดิว (CR) ซึ่งเป็นคุณสมบัติของวัตถุดิบที่รับมาจาก PTT เท่านั้น
นอกจากนั้น สัญญายังกำหนดบังคับไว้ด้วยว่า
บริษัทฯไม่สามารถนำวัตถุดิบนี้ไปขายต่อในสภาพเดิมที่รับมาได้

เมื่อวันที่ 30 กันยายน 2552 PTT
ได้ส่งหนังสือแจ้งขอยกเลิกสัญญาการซื้อขายวัตถุดิบคอนเดนเสทเรสซิดิวกับ บริษัทฯ
โดยจะขอยกเลิกสัญญาเมื่ออายุสัญญาครบ 15 ปีแรก ในปี 2555 ในเบื้องต้น
บริษัทฯได้พยายามหารือกับ PTT เพื่อหาข้อสรุปที่ยุติธรรมทั้งสองฝ่าย แต่ไม่สามารถหาข้อสรุปได้
ดังนั้นเมื่อวันที่ 3 ธันวาคม 2552 บริษัทฯจึงได้ดำเนินการยื่นคำร้องต่ออนุญาโตตุลาการ
ตามแนวทางการยุติข้อพิพาทที่ระบุไว้ในสัญญา
ปัจจุบันข้อพิพาททางการค้าดังกล่าวอยู่ภายใต้กระบวนการทางอนุญาโตตุลาการ

นอกจากนี้ เพื่อให้บริษัทฯ ได้รับการรับรอง และคุ้มครองตามกฎหมายอย่างเป็นธรรม ต่อมาเมื่อวันที่
27 สิงหาคม 2553 บริษัทจึงได้เป็นโจทย์ยื่นฟ้อง PTT กับพวก เป็นจำเลยต่อศาลแพ่ง
เพื่อให้ศาลแพ่งมีคำพิพากษาให้ PTT กับพวก
ปฏิบัติตามสัญญาดังกล่าวต่อไปโดยไม่กำหนดระยะเวลาสิ้นสุด (Evergreen Basis)
ตามเจตนารมณ์ของสัญญา คดีจึงอยู่ระหว่างการพิจารณาของศาลแพ่ง
(รายละเอียดในข้อพิพาททางกฎหมาย)

แนวทางการรับมือ

เพื่อรับมือกับความเสี่ยงดังกล่าว บริษัทฯ ได้ดำเนินการดังนี้

-   ศึกษาหาแหล่งวัตถุดิบอื่นทดแทน เพื่อลดการพึ่งพาวัตถุดิบจาก PTT เพียงแห่งเดียว

-   ศึกษาหาวัตถุดิบประเภทอื่นที่สามารถนำมาใช้ในกระบวนการผลิตได้
    โดยได้ทดลองกลั่นน้ำมันดิบจากแหล่งในประเทศเมื่อปี 2546 และ 2548
    และพบว่าเครื่องจักรของบริษัทฯ สามารถรองรับได้โดยต้องทำการปรับปรุงอุปกรณ์

-   ศึกษาหาผลิตภัณฑ์สำเร็จรูปจากแหล่งต่างๆ
    ทั้งในและนอกประเทศเพื่อรองรับความต้องการของลูกค้าทั้งในปัจจุบันและอนาคต

ความเสี่ยงเกี่ยวกับความผันผวนของราคาวัตถุดิบ

บริษัทฯ มีความเสี่ยงเกี่ยวกับความผันผวนของราคาวัตถุดิบค่อนข้างต่ำ ทั้งนี้เพราะต้นทุนวัตถุดิบหลัก
CR ของบริษัทฯ มีราคาอ้างอิงกับราคาน้ำมันสำเร็จรูปที่ตลาดสิงคโปร์หรือ Mean of Platt’s
Singapore (MOPS) ของผลิตภัณฑ์ 4 ชนิด คือ แนฟทา (Naphtha) น้ำมันก๊าด (Kerosene)
น้ำมันดีเซล (Gas Oil) และน้ำมันเตา (Fuel Oil)
ซึ่งจะแตกต่างจากโครงสร้างต้นทุนวัตถุดิบของธุรกิจโรงกลั่นทั่วไปที่ผันแปรตามราคาน้ำมันดิบของโลก

เนื่องจากบริษัทฯ
มีรายได้จากการจำหน่ายผลิตภัณฑ์ตามราคาจำหน่ายน้ำมันสำเร็จรูปหน้าโรงกลั่นในประเทศ
ซึ่งมีกลไกการตลาดอ้างอิงกับกลไกราคาน้ำมันสำเร็จรูปของตลาดสิงคโปร์เช่นเดียวกัน
จึงทำให้บริษัทฯ
มีโครงสร้างของรายได้จากการจำหน่ายผลิตภัณฑ์และโครงสร้างต้นทุนวัตถุดิบในลักษณะเดียวกัน
โดยแปรผันไปในทิศทางและสัดส่วนเดียวกัน จึงส่งผลให้บริษัทฯ มีกำไรจากการกลั่น (Gross
Refinery Margin) ค่อนข้างคงที่และมีความผันผวนต่ำ ซึ่งต่างจากธุรกิจโรงกลั่นโดยทั่วไป
ซึ่งจะมีกำไรจากการกลั่นค่อนข้างผันผวนตามสถานการณ์ความไม่แน่นอนของราคาน้ำมันดิบและน้ำมันสำเร็จรูปในตลาดโลกตามปัจจัยภายนอกที่ยากต่อการควบคุม

ความเสี่ยงจากการผันผวนของราคาน้ำมันสำเร็จรูป

แม้ว่าบริษัทฯ
มีโครงสร้างรายได้จากการจำหน่ายผลิตภัณฑ์และโครงสร้างต้นทุนวัตถุดิบอ้างอิงกับราคาน้ำมันสำเร็จรูปในตลาดสิงคโปร์
แต่บริษัทฯ ยังต้องเผชิญกับความเสี่ยงจากความผันผวนของราคาน้ำมันสำเร็จรูปในตลาดสิงคโปร์
และตลาดโลก ซึ่งเกิดจากปัจจัยภายนอกที่ยากต่อการควบคุม ได้แก่

-   การเปลี่ยนแปลงทางเศรษฐกิจและการเมืองของโลกและภูมิภาคที่ประกอบธุรกิจก๊าซธรรมชาติและน้ำมันดิบ
    โดยเฉพาะอย่างยิ่งภูมิภาคตะวันออกกลาง

-   การกำหนดและรักษาปริมาณการผลิตและราคาของก๊าซธรรมชาติและน้ำมันดิบโดย
    Organization of Petroleum Exporting Countries (OPEC)
    และประเทศที่ผลิตปิโตรเลียมอื่นๆ

-   อุปสงค์และอุปทานของก๊าซธรรมชาติ น้ำมันดิบ
    และผลิตภัณฑ์ปิโตรเลียมสำเร็จรูปทั้งในระดับโลกและระดับภูมิภาค

-   กฎระเบียบที่เกี่ยวข้องของภาครัฐทั้งในประเทศและต่างประเทศ

-   สภาพภูมิอากาศ

-   สภาพเศรษฐกิจโลก

ทั้งนี้ ความเสี่ยงที่สำคัญที่เกิดจากความผันผวนของราคาน้ำมัน คือ
ความเสื่อมของมูลค่าระหว่างราคาซื้อวัตถุซึ่งอิงกับราคาเฉลี่ยเดือน MOPS (Mean of Platt’s
Singapore) ของผลิตภัณฑ์ 4 ชนิดคือ แนฟทา (Naphtha) น้ำมันก๊าด (Kerosene) น้ำมันดีเซล
(Gas Oil) และน้ำมันเตา (Fuel Oil) ตามสัดส่วนผลิตภัณฑ์ (Yield) ในตลาดสิงคโปร์ ณ
วันส่งมอบวัตถุดิบ ในขณะที่ราคาขายผลิตภัณฑ์ของบริษัทฯ
จะอิงกับราคาตลาดในประเทศซึ่งอิงกับราคาเฉลี่ย MOPS ในวันที่ขายผลิตภัณฑ์น้ำมันสำเร็จรูป
ในการนี้ ความเหลื่อมล้ำระหว่างช่วงระยะเวลาของการส่งมอบวัตถุดิบและวันที่ขายผลิตภัณฑ์
อาจมีการเปลี่ยนแปลงของราคาเฉลี่ย MOPS
ส่งผลให้เกิดความผันผวนในส่วนต่างของรายได้และต้นทุนก่อนหักค่าใช้จ่าย

เพื่อลดความเสี่ยงจากความไม่แน่นอนในส่วนต่างของรายได้
และต้นทุนจากความผันผวนของราคาน้ำมัน บริษัทฯ ได้ควบคุมระยะเวลาการผลิต
เพื่อลดช่วงเวลาระหว่างวันส่งมอบวัตถุดิบจนถึงวันขายผลิตภัณฑ์ให้เหลือน้อยที่สุด
โดยในปัจจุบันอยู่ที่ไม่เกิน 3 วัน หรือคิดเป็นปริมาณน้ำมันสำเร็จรูปไม่เกิน 5 ล้านลิตร

ความเสี่ยงเกี่ยวกับการแทรกแซงราคาผลิตภัณฑ์โดยรัฐบาล

ความเสี่ยงนี้เกิดจากความเป็นไปได้ที่รัฐบาลอาจเข้าแทรกแซงการกำหนดราคาน้ำมันสำเร็จรูปภายในประเทศ
โดยเฉพาะอย่างยิ่งในช่วงที่ราคาน้ำมันดิบและน้ำมันสำเร็จรูปในตลาดโลกมีความผันผวนสูง
ทั้งนี้เพื่อควบคุมอัตราเงินเฟ้อและเพื่อประโยชน์ต่อเศรษฐกิจและสังคมของประเทศโดยรวม
การแทรกแซงดังกล่าวอาจส่งผลกระทบต่อธุรกิจ ฐานะการเงิน และผลประกอบการของบริษัทฯ ได้

อย่างไรก็ตามบริษัทฯ
พิจารณาว่าความเสี่ยงที่เกิดจากการแทรกแซงราคาผลิตภัณฑ์โดยรัฐบาลไม่มีผลกระทบมากนัก
ทั้งนี้เพราะเป็นมาตรการชั่วคราวเพื่อบรรเทาความเดือดร้อนเฉพาะเมื่อน้ำมันในตลาดโลกมีราคาสูง
โดยรัฐบาลจะเข้าแทรกแซงการกำหนดราคาให้แก่ผู้บริโภคในระดับต่ำ
และช่วยเหลือผู้ประกอบการโดยการจ่ายเงินชดเชยตามจริงให้แก่ผู้ประกอบการในธุรกิจโรงกลั่นน้ำมันที่ได้รับผลกระทบจากการแทรกแซงราคาน้ำมันนั้น
ดังนั้น บริษัทฯ จึงไม่ได้รับผลกระทบในส่วนของกำไรจากการกลั่นแต่อย่างใด นอกจากนั้น บริษัทฯ
ยังพยายามบริหารสินค้าคงคลังของบริษัทฯ ตลอดเวลา
เพื่อให้ได้รับผลกระทบจากความเสี่ยงนี้น้อยที่สุด

ความเสี่ยงด้านความปลอดภัยและภยันตรายที่อาจเกิดขึ้นได้จากอุบัติเหตุหรือเหตุสุดวิสัย

ความเสี่ยงนี้เกี่ยวข้องกับความผิดพลาดหรืออุบัติเหตุที่อาจเกิดขึ้นในโรงกลั่นน้ำมัน/คลังน้ำมัน
ซึ่งจะก่อให้เกิดความเสียหายอย่างรุนแรง ทั้งต่อโรงกลั่นน้ำมัน และ/หรือ คลังน้ำมัน
ตลอดจนชุมชนที่อยู่โดยรอบอย่างมีนัยสำคัญ

แนวทางการรับมือ

-   บริษัทฯ นำระบบบริหารความปลอดภัยสมัยใหม่มาใช้
    เพื่อลดความสูญเสียซึ่งอาจเกิดขึ้นได้จากอุบัติภัย

-   มีการประเมินความเสี่ยงในทุกจุดที่อาจก่อให้เกิดอันตรายกับพนักงานและทรัพย์สินของบริษัทฯ

-   ติดตั้งอุปกรณ์ป้องกันและต่อสู้อัคคีภัยที่ได้มาตรฐานตามข้อกำหนดของ NFPA (National Fire
    Protection Association) ประเทศสหรัฐอเมริกา

-   มีการอบรมและฝึกปฏิบัติด้านการดับเพลิง ตลอดจนหลักสูตรความปลอดภัยต่างๆ
    เพื่อเตรียมความพร้อมรองรับสถานการณ์ฉุกเฉินอย่างสม่ำเสมอ
    ทั้งด้านการเตรียมความพร้อมของเจ้าหน้าที่ เครื่องมือ
    และอุปกรณ์ในระบบป้องกันอุบัติภัยทั้งระบบ
    โดยรายงานผลการฝึกซ้อมดับเพลิงให้หน่วยงานราชการของจังหวัดทราบด้วย

-   ประสานงานกับหน่วยงานภายนอกที่เกี่ยวข้อง เช่น การนิคมอุตสาหกรรม เพื่อสร้างความมั่นใจ
    และสามารถระงับเหตุฉุกเฉินทุกระดับที่อาจเกิดขึ้นได้ทันท่วงที และมีประสิทธิภาพ

-   บริษัทฯ ดำเนินการระบบการจัดการด้านอาชีวอนามัยและความปลอดภัย

-   บริษัทฯ ได้รับการรับรองระบบการจัดการด้านอาชีวอนามัย และความปลอดภัยถึง 2 ระบบ
    ได้แก่ OHSAS 18001และ TIS 18001 จากสถาบัน SGS

-   บริษัทฯ ได้รับการรับรองระบบการจัดการด้านสิ่งแวดล้อม ISO 14001 จากสถาบัน SGS

-   บริษัทฯ ได้รับการรับรองมาตรฐานระบบ ISO9000 Version 2000 จากสถาบัน SGS
    และพัฒนาเป็นระบบ ISO9000 Version 2004 ในปี 2549

-   บริษัทฯ ไม่มีอุบัติภัยอันเนื่องมาจากอัคคีภัย ณ โรงกลั่น นับแต่เปิดดำเนินการ

ความเสี่ยงจากความผันผวนของค่าเงินบาท

บริษัทฯ ได้รับผลกระทบทั้งทางตรง และทางอ้อมจากความผันผวนของอัตราแลกเปลี่ยน
เนื่องจากราคาจำหน่ายน้ำมันสำเร็จรูปและราคาต้นทุน CR อ้างอิงแปรผันตามราคาของตลาดโลก
และรายได้จากการส่งออกของบริษัทฯเป็นเงินตราต่างประเทศ
ในขณะที่รายได้หลักและต้นทุนวัตถุดิบหลักของบริษัทฯ เป็นเงินบาท ซึ่งในปี 2551 – 2553
บริษัทฯมีกำไรจากอัตราแลกเปลี่ยน เท่ากับ 31.14 ล้านบาท 1.10 ล้านบาท และ 11.9 ล้านบาท
ตามลำดับ

แนวทางการรับมือ

-   ผลกระทบจากความผันผวนของอัตราแลกเปลี่ยนในส่วนของรายได้บางส่วนจะถูกชดเชยด้วยราคาต้นทุน
    CR ซึ่งได้รับผลกระทบเช่นเดียวกัน (Natural Hedging)

-   เพื่อบริหารความเสี่ยงจากความผันผวนจากอัตราแลกเปลี่ยน บริษัทฯ
    มีนโยบายทำสัญญาซื้อขายเงินตราต่างประเทศล่วงหน้า (Forward Contract)
    สำหรับจำนวนของส่วนต่างระหว่างยอดคงเหลือของบัญชีลูกหนี้
    และเจ้าหนี้ที่เป็นสกุลเงินตราต่างประเทศ ซึ่งส่วนใหญ่มีอายุสัญญาไม่เกินหนึ่งปี ทั้งนี้ ณ วันที่
    31 ธันวาคม 2553 บริษัทมียอดลูกหนี้เป็นเงินตราต่างประเทศเท่ากับ 11.12
    ล้านเหรียญสหรัฐ